夜游黄鶴樓遇道人
作者：饒廷直
朝代：宋

paragraphs: 黄鶴樓前秋月寒，樓前江闊煙漫漫。
夜深人散萬籟息，獨對清影憑闌干。
一聲長嘯肅天宇，知是餐霞御風侶。
多生曾結香火緣，邂逅相逢竟相語。
翛然洗盡朝市忙，直疑身在無何鄉。
回看往事一破甑，下視舉世俱亡羊。
嗟予局促猶軒冕，知是盧敖遊未遠。
他年有約願追隨，共看蓬萊水清淺。